b'\n_START_ARTICLE_\nKivitalo\n_START_PARAGRAPH_\nKivitalo on talo, jossa kantavat rakenteet on tehty kivest\xc3\xa4, tiilest\xc3\xa4, betonista tai muusta niihin verrattavasta kovasta materiaalista. Kivitaloja ovat mm. harkko- ja betonielementtitalot. Kivitalojen sanotaan olevan  puutaloihin verrattuna hyvin paloturvallisia, varsinkin jos my\xc3\xb6s yl\xc3\xa4pohja tehd\xc3\xa4\xc3\xa4n kivest\xc3\xa4. Kuitenkin tulipaloissa palaa irtaimisto, joten tappavia tulipaloja voi sytty\xc3\xa4 mist\xc3\xa4 tahansa materiaalista valmistetussa talossa. _NEWLINE_Kivitalo on ollut tyypillinen V\xc3\xa4limeren maissa jo antiikin ajoista asti. Esimerkiksi Pompeijin talot oli tyypillisesti tehty kivest\xc3\xa4, ja niiden lattiat betonista._NEWLINE_Kivitaloja on rakennettu Suomessa yli 250 vuoden ajan. Helsingin ensimm\xc3\xa4inen kivitalo Burgmanin talo rakennettiin 1600-luvun lopulla, ja vanhin s\xc3\xa4ilynyt kivitalo on Sederholmin talo, joka valmistui 1757.'